જાણીતા કવિ અંકિત ત્રિવેદીનું ધ્યાન મગ્ન કરી દે તેવું નજરાણું એટલે... સમય મારો સાધજે વ્હાલા... જીવનમાં કેટલીક બાબતો આપણાં શરીર અને ચિત્ત સાથે જોડાયેલી છે. ચિંતા, ભય, ગુસ્સો, વિશ્વાસઘાત, અસત્ય, નાદારી, હતાશા, પડકાર, લાલચ, છૂટાછેડા, માતાપિતાની ઉપેક્ષા, દુશ્મન, નિષ્ફળતા, સંબંધ નિષ્ક્રિયતા, અકસ્માત, દલીલબાજી, જીવનસાથી સાથે દગો, પાળેલા પ્રાણીનું મૃત્યુ જેવી ઘટનાઓમાં ચિત્ત ચકડોળે ચડી જાય છે. શાંતિથી જીવતા માનવીના ચિત્તમાં વંટોળ આવે છે. બે આંખેથી દેખાતું આખું વિશ્વ કંઈક અમંગળ ભાસે છે ત્યારે આ પુસ્તક એક સાચા માર્ગદર્શકની ગરજ સારે છે. મુશ્કેલીના સમયે ઘણાં બધાની સલાહ લેવા કરતાં આ પુસ્કતમાં આપેલી ટૂંકીને ટચ વાતને વાંચીને શાંત થવા જેવો તો બીજો કોઈ રસ્તો નહીં હોય તેવું વાચકને સ્વાભાવિક રીતે લાગે છે.